b'\n_START_ARTICLE_\nZaraza (epizoda)\n_START_SECTION_\nRadnja\n_START_PARAGRAPH_\nEnterprise ulazi u Neutralnu Zonu, odgovaraju\xc4\x87i na o\xc4\x8dajni\xc4\x8dki poziv za pomo\xc4\x87 sa broda USS Yamato, koji je te\xc5\xa1ko o\xc5\xa1te\xc4\x87en nakon nekoliko opasnih, neobja\xc5\xa1njivih kvarova na svom putovanju prema mati\xc4\x8dnom planetu davno izumrle rase Ikonijanaca._NEWLINE_Dok je kapetan Yamata obja\xc5\xa1njavao prirodu svoje misije Picardu, veza se iznenada prekine i Yamato eksplodira. Istra\xc5\xbeuju\xc4\x87i incident, Picard sazna kako je misteriozna sonda lansirana prema brodu nekoliko dana ranije, emitirala sna\xc5\xbene energetske izboje. Kre\xc4\x87u\xc4\x87i se prema Ikoniji kursom kojim je Yamato prethodno pro\xc5\xa1ao, Enterprise do\xc5\xbeivi iste probleme kao i Yamato prije uni\xc5\xa1tenja._NEWLINE_La Forge obavijesti Picarda kako je sonda prepravila programe na Yamatu, izazvav\xc5\xa1i time proboj warp jezgre koji je uni\xc5\xa1tio brod. La Forge tako\xc4\x91er otkrije da se Enterprise tako\xc4\x91er zarazio presnimiv\xc5\xa1i podatke sa Yamata neposredno prije uni\xc5\xa1tenja._NEWLINE__NEWLINE_U poku\xc5\xa1aju da spase Enterprise, Picard, Data i Worf teleportiraju se na Ikoniju. Istovremeno, pojavi se romulanska ratna ptica, koja naredi Enterpriseu da napusti Neutralnu Zonu. Ubrzo Romulanci odlu\xc4\x8de napasti bespomo\xc4\x87ni Enterprise, \xc4\x8diji se \xc5\xa1titovi ne mogu uklju\xc4\x8diti. No kada im otka\xc5\xbee naoru\xc5\xbeanje postane jasno kako je i njihov brod tako\xc4\x91er zara\xc5\xbeen zbog tajnog skidanja zara\xc5\xbeenih podataka sa Yamata. Kada Riker napokon uspije uklju\xc4\x8diti Enterpriseove \xc5\xa1titove, nare\xc4\x91uje da budu stalno uklju\xc4\x8deni kako bi odbili daljnje romulanske napade, svjestan da na taj na\xc4\x8din ne\xc4\x87e mo\xc4\x87i teleportirati Picarda i ostatak ekipe sa planeta._NEWLINE_U me\xc4\x91uvremenu, na povr\xc5\xa1ini planeta, ekipa slu\xc4\x8dajno pokrene ikonijanski "portal" koji omogu\xc4\x87ava trenuta\xc4\x8dni transport na udaljena mjesta, kao \xc5\xa1to su drugi planeti te Enterprise ili romulanska ptica. Kada izvor energije, koji je aktivirao sonde, napadne Datu i poku\xc5\xa1a prepraviti njegove programe, Worf ga spasi tako \xc5\xa1to ga odvede kroz portal nazad na Enterprise, dok Picard ostane na povr\xc5\xa1ini kako bi uni\xc5\xa1tio ikonijansku postaju da ne bi pala u ruke Romulanaca._NEWLINE__NEWLINE_Geordi ne mo\xc5\xbee pomo\xc4\x87i Dati, te android naizgled umre. No odjednom se probudi, nakon \xc5\xa1to je njegov samoregenerativni mehanizam izbacio zara\xc5\xbeene podatke iz memorije. Ovo daje Geordiju ideju da obri\xc5\xa1e svu memoriju iz brodskog ra\xc4\x8dunala od trenutka kopiranja podataka sa Yamata. Picard pokrene samouni\xc5\xa1tenje ikonijanske postaje i pro\xc4\x91e kroz portal, no umjesto na Enterpriseu, na\xc4\x91e se na pokvarenom romulanskom brodu, tijekom slijeda za samouni\xc5\xa1tenje kojeg posada ne mo\xc5\xbee zaustaviti. Istovremeno, Geordi uspijeva o\xc4\x8distiti memoriju i osposobiti ve\xc4\x87inu brodskih sustava. Ubrzo posada uspije teleportirati Picarda nazad na Enterprise. Riker otkrije Romulancima na\xc4\x8din na koji \xc4\x87e spasiti svoj brod, nakon \xc4\x8dega Enterprise \xc5\xbeurno napusti Neutralnu Zonu.'